Polisiebeampte geskiet ná man se onderonsie met skoonma | Maroela Media
Polisiebeampte geskiet ná man se onderonsie met skoonma
'n 33-jarige man is in Boksburg in hegtenis geneem nadat hy glo 'n polisiebeampte in die kop geskiet het tydens 'n gewelddadige onderonsie met sy skoonma.
"Twee polisiebeamptes het op 'n klagte van huishoudelike geweld in Dawnpark reageer. Die verdagte en sy skoonma was in die voorval betrokke," het kol. Lungelo Dlamini, woordvoerder van die polisie, Dinsdag gesê.
Volgens Dlamini het die polisiebeamptes die verdagte gekonfronteer, waarna hy te voet van die toneel gevlug het. Die polisie het hom agternagesit.
"Konst. Harry Ngoepe het die man tot by 'n oop stuk veld agtervolg terwyl 'n tweede beampte met die polisievoertuig gevolg het. Die verdagte het na bewering vir Ngoepe in sy kop geskiet. Hy was reeds dood toe die ander polisiebeampte by die veld opgedaag het."
Ngoepe se dienspistool is gesteel. Die polisie het aanhou soek na die verdagte en hy is later vasgetrek. Hy moet binnekort in die Albertonse landdroshof verskyn.